Številka: 35409-39/2023-2550-23

Datum: 3. 1. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt za protipotresno prenovo s prizidavo 5 stolpnic ob Roški cesti in 3 stolpnic ob Streliški ulici, pripravljavcu plana, Mestni občini Ljubljana, Mestni upravi, Poljanska cesta 28, 1000 Ljubljana, naslednje

MNENJE

1. V postopku priprave Občinskega podrobnega prostorskega načrta za protipotresno prenovo s prizidavo 5 stolpnic ob Roški cesti in 3 stolpnic ob Streliški ulici ni treba izvesti celovite presoje vplivov na okolje.
2. V tem postopku ni bilo stroškov.

Obrazložitev

Pripravljavec plana, Mestna občina Ljubljana, Mestna uprava, Poljanska cesta 28, 1000 Ljubljana, je z vlogo, št. 35021-19/2021-36, z dne 27. 1. 2023, prejeto 30. 1. 2023, Ministrstvo, pristojno za okolje, (v nadaljnjem besedilu ministrstvo) zaprosil za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt za protipotresno prenovo s prizidavo 5 stolpnic ob Roški cesti in 3 stolpnic ob Streliški ulici (v nadaljnjem besedilu OPPN pp). Vlogo je dopolnil dne 15. 11. 2023 in 21. 12. 2023.

Vlogi in dopolnitvam je bilo priloženo naslednje gradivo:

- Protipotresna ureditev Roških stolpnic v Ljubljani, idejna zasnova, Mapa 1.1, načrt arhitekture – soseska (Studio Krištof d.o.o., št. projekta: 210520, maj 2022);

- Protipotresna ureditev Streliških stolpnic v Ljubljani, idejna zasnova, Mapa 1.1, načrt arhitekture – soseska (Studio Krištof d.o.o., št. projekta: 210519, maj 2022);

- Strokovne podlage za pripravo občinskega podrobnega prostorskega načrta za protipotresno sanacijo stolpnic ob Roški cesti in Streliški ulici, (Delavnica d.o.o., št. projekta: 013/2022, september 2022);

- raziskovalni projekt;

- mnenje Zavoda RS za varstvo narave, št. 3563-0054/2023-3, z dne 27. 2. 2023;

- Strokovno mnenje arborista svetovalca: Streliške stolpnice s prilogo (Tisa d.o.o., Marion, L., št. naloge 2023-56A, 13. 10. 2023);

- Strokovno mnenje arborista svetovalca: Roške stolpnice, Ljubljana, s prilogo (Tisa d.o.o., Marion, L., št. naloge 2023-56B, 13. 10. 2023);

- mnenje Zavoda RS za varstvo narave, št. 3563-0054/2023-6, z dne 7. 12. 2023.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Po določilu četrtega odstavka 89. člena ZVO-2 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

Ministrstvo je gradivo preučilo in ugotovilo, da OPPN pp obsega območje enot urejanja prostora z oznakami PL-89, PL-90 in PL-91, PL-21. Na območju enot urejanja prostora PL-89, Pl-90 in PL-91, med Streliško, Strossmayerjevo in Kristanovo ulico, se načrtuje protipotresna sanacija treh stolpnic ob Streliški ulici, na območju enote urejanja prostora PL-21, med Roško cesto ter Streliško in Zemljemersko ulico, pa se načrtuje protipotresna prenova 5 stolpnic ob Roški cesti. Območje stolpnic ob Roški cesti je z veljavnim občinskim prostorskim načrtom namenjeno osrednjim območjem centralnih dejavnosti - CU. Na pretežnem delu območja stolpnic ob Streliški ulici je namenska raba prostora osrednje območje centralnih dejavnosti – CU (PL-90), manjši del pa predstavljajo zelene površine – ZPp (PL-91) in druge prometne površine – POd (PL-89). Na podlagi izvedenih analiz in raziskav je bilo izkazano, da je možno potresno varnost zagotoviti z nadomestno novogradnjo ali pa z zunanjo utrditvijo stavb. Zunanja utrditev stavb predstavlja obodno dozidavo, ki širi stavbe v vse smeri za približno 3,5 m, stene pa bodo podprte s piloti. Na zgornji etaži je namesto terase in servisnih prostorov možna izgradnja dodatne etaže s stanovanji. Na območju je predvidena tudi postavitev dveh garažnih hiš s po dvema podzemnima etažama in izvedbo nadomestnih individualnih garaž na terenu.

OPPN pp se izdeluje na podlagi nadrejenih planov Odloka o občinskem prostorskem načrtu Mestne občine Ljubljana – strateški del (Uradni list RS št. 78/10, 10/11 – DPN, 72/13 – DPN, 92/14 – DPN, 17/15 – DPN, 50/15 – DPN, 88/15 – DPN, 12/18 – DPN in 42/18) in Odloka o spremembah in dopolnitvah Odloka o občinskem prostorskem načrtu Mestne občine Ljubljana – izvedbeni del (Uradni list RS, št. 78/10, 10/11 – DPN, 22/11 – popr., 43/11 – ZKZ-C, 53/12 – obv. razl., 9/13, 23/13 – popr., 72/13 – DPN, 71/14 – popr., 92/14 – DPN, 17/15 – DPN, 50/15 – DPN, 88/15 – DPN, 95/15, 38/16 – avtentična razlaga, 63/16, 12/17 – popr., 12/18 – DPN, 42/18, 78/19 - DPN in 59/22), (v nadaljnjem besedilu OPN), za katera je bila izvedena celovita presoja vplivov na okolje in presoja sprejemljivosti na varovana območja narave. V postopku je Ministrstvo za okolje in prostor izdalo odločbo št. 35409-91/2008, 354-09-230/2005 z dne 30. 6. 2010, odločbo št. 35409-27/2014/62 z dne 20. 11. 2015, odločbo št. 35409-56/2017/43 z dne 26. 4. 2018 in odločbo št. 35409-173/2020-2550-57, z dne 7. 4. 2022, s katerima je potrdilo sprejemljivosti vplivov izvedbe plana na okolje.

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0054/2023-3, z dne 27. 2. 2023. ZRSVN je v mnenju ugotovil, da OPPN pp in območje njegovega daljinskega vpliva segata v naslednji varovani območji: spomenik oblikovane narave Drevored cibor in lip ob Roški cesti (ident. št. 1716) in naravni spomenik Platani na križišču Streliške in Strossmayerjeve ulice (ident. št. 1717), razglašeni z Odlokom o razglasitvi nekdanjega Šempetrskega, Poljanskega in Karlovškega predmestja za kulturni in zgodovinski spomenik ter naravno znamenitost (Uradni list RS, št. 18/90, 27/91 in 76/03). Naravni spomenik sestoji iz dveh platan, ki sta ostanek starega drevoreda ob Streliški ulici in sta najstarejši drevesi v mestnem središču. Platani stojita nasproti stolpnice Streliška 5 (severna platana) in v neposredni bližini stavbe Streliška 9. Lokaciji obeh debel dreves se nahajata ob zunanjem robu OPPN pp, vendar pa njuni krošnji in koreninski sistem segajo v območje OPPN. ZRSVN meni, da bi izvedba načrtovanih ureditev lahko ogrozila zlasti severno platano naravnega spomenika zaradi mehanskih poškodb koreninskega sistema in krošnje ter spremembe rastiščnih pogojev. Skladno z navedenim ZRSVN meni, da je za OPPN pp treba izvesti presojo sprejemljivosti na varovana območja narave, kot to določa 101. člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenje Ministrstva za zdravje, ki je posredovalo mnenje Nacionalnega inštituta za javno zdravje (v nadaljevanju NIJZ) (št. 354-33/2023-2 (256) z dne 22. 2. 2023, prejeto dne 27. 2. 2023), mnenje Ministrstva za kulturo (št. 35012-8/2023-3340/6, z dne 31. 5. 2023, prejeto dne 1. 6. 2023) in mnenje Direkcije RS za vode (35021-8/2023-3, z dne 26. 6. 2023, prejeto 28. 6. 2023). Ministrstvo za kulturo, NIJZ in Direkcija RS za vode so v mnenjih, vsak iz svoje pristojnosti, ugotovili, da izvedba OPPN pp verjetno ne bo pomembno vplivala na okolje.

Ministrstvo je v dopisu št. 35409-39/2023-2550-15, z dne 6. 7. 2023, seznanilo pripravljavca plana s prejetimi mnenji.

Pripravljavec plana je z dopisom št. 35021-19/2021-71, z dne 15. 11. 2023, vlogo dopolnil s Strokovnim mnenjem arborista svetovalca: Streliške stolpnice s prilogo (Tisa d.o.o., Marion, L., št. naloge 2023-56A, 13. 10. 2023) in Strokovnim mnenje arborista svetovalca: Roške stolpnice, Ljubljana, s prilogo (Tisa d.o.o., Marion, L., št. naloge 2023-56B, 13. 10. 2023). Dne 21. 12. 2023 je z vlogo št. 35021-19/2021-73, z dne 21. 12. 2023, ministrstvu posredoval še mnenje ZRSVN, št. 3563-0054/2023-6, z dne 7. 12. 2023, ki je bilo izdano na podlagi ugotovitev in ukrepov iz navedenih arborističnih mnenj.

ZRSVN je v mnenju, št. 3563-0054/2023-6, z dne 7. 12. 2023, prejetem 21. 12. 2023 ugotovil, da je v predloženem strokovnem mnenju arborista svetovalca navedeno, da sta drevesi (zavarovani platani) oddaljeni od gradbišča, vendar ju bo v času izvedbe del treba zavarovati pred morebitnimi mehanskimi poškodbami in poslabšanjem rastnih razmer, ki bi lahko nastale zaradi povečanega števila izvajalcev, delavcev in delovnih strojev. ZRSVN ugotavlja, da so v strokovnem mnenju arborista svetovalca natančno opredeljeni varstveni ukrepi, zaščitno območje obeh dreves in arboristični nadzor na terenu. Glede na navedeno ZRSVN ocenjuje, da izvedba OPPN pp, ob doslednem upoštevanju zaščitnih ukrepov za varstvo platan, navedenih v strokovnem mnenju, verjetno ne bo pomembno vplivala na varovana območja, zato meni, da presoje sprejemljivosti na ta območja, kot jo določa 101. člen ZON, ni treba izvesti.

Ministrstvo je preučilo predloženi arboristični mnenji in mnenje ZRSVN, št. 3563-0054/2023-6, z dne 7. 12. 2023, in se s podanimi ugotovitvami strinja.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- Z OPPN pp se načrtuje protipotresna sanacija 8 stanovanjskih stolpnic s prizidavo (oboda stavb).

- Območje je pretežno namenjeno osrednjim območjem centralnih dejavnosti (CU), v manjšem delu pa zelenim površinam (ZPp) in drugim prometnim površinam (POd), namenska raba prostora se ne spreminja.

- Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN pp sega na območje naslednjih enot registrirane kulturne dediščine: naselbinska dediščina Ljubljana – Mestno jedro (EŠD 328), stavbna dediščina Ljubljana – Roške stolpnice (EŠD 18813), vrtnoarhitekturna dediščina Ljubljana – Platani drevoreda na Streliški, kulturni spomenik Ljubljana – Poljansko predmestje (EŠD 8791) in vplivno območje spomenika Ljubljana – Širše območje Plečnikovih ureditev in spomenikov (EŠD 30842). Navedeno je v mnenju, št. 35012-8/2023-3340/6, z dne 31. 5. 2023, prejetem dne 1. 6. 2023, ugotovilo tudi Ministrstvo za kulturo, ki meni, da obstaja verjetnost vplivov OPPN pp na kulturno dediščino, vendar so vplivi lahko tudi pozitivni. Ministrstvo za kulturo bo ustreznost načrtovanja zagotovilo s smernicami in mnenji, zato meni, da celovite presoje vplivov na kulturno dediščino ni treba izvesti.

- OPPN pp ne posega na območja kmetijskih zemljišč in gozdov.

- Na podlagi javno dostopnih podatkov (vir: Direkcija RS za vode, Atlas voda) območje OPPN pp ni erozijsko ali poplavno ogroženo, ne sega na vodna ali priobalna zemljišča, na območju ni vodotokov, zato pomembnih vplivov na ta območja ni pričakovati.

- OPPN pp leži v širšem vododarstvenem območju z oznako VVO III A, ki ga določa Uredba o vodovarstvenem območju za vodno telo vodonosnika Ljubljanskega polja (Uradni list RS, št. 43/15, 181/21, 60/22 in 35/23 – odl. US), vendar ob upoštevanju področnih smernic ter pogojev in omejitev iz te uredbe pomembnejših vplivov na okolje s stališča upravljanja z vodami ni pričakovati, kar je v mnenju št. 35021-8/2023-3, z dne 26. 6. 2023, prejetem 28. 6. 2023, ugotovila tudi Direkcija RS za vode.

- se z OPPN ne načrtujejo posegi in dejavnosti, zaradi katerih bodo nastali pomembni vplivi na zdravje ljudi. To je v mnenju št. 354-33/2023-2 (256), z dne 22. 2. 2023, prejetem dne 27. 2. 2023, ugotovil tudi NIJZ, s katerim soglaša Ministrstvo za zdravje.

Ministrstvo se strinja z ugotovitvami iz mnenj Ministrstva za zdravje, Ministrstva za kulturo in direkcije RS za vode. Na podlagi gradiva, javno dostopnih podatkov in meril iz 2. člena Uredbe o merilih ministrstvo ugotavlja, da izvedba OPPN pp ne bo pomembno vplivala na okolje, zato zanj ni treba izvesti celovite presoje vplivov na okolje.

V skladu z zgoraj navedenim je ministrstvo ugotovilo, da za OPPN pp ni treba izvesti celovite presoje vplivov na okolje po določilih 128. člena ZUreP-3. Prav tako ni treba izvesti presoje sprejemljivosti vplivov izvedbe plana na varovana območja narave po 101. členu ZON.

Pripravila:

Mojca Lenardič mag. Tanja Bolte

Podsekretarka Generalna direktorica Direktorata za okolje

Vročiti (elektronsko):

- Mestna občina Ljubljana, Mestna uprava, Poljanska cesta 28, 1000 Ljubljana,

 glavna.pisarna@ljubljana.si

V vednost (elektronsko):

- Zavod RS za varstvo narave, OE Ljubljana, zrsvn.oelj@zrsvn.si

- Ministrstvo za zdravje, Direktorat za javno zdravje, gp.mz@gov.si

- Ministrstvo za kulturo, Direktorat za kulturno dediščino, gp.mk@gov.si

- Direkcija RS za vode, Sektor območja srednje Save, gp.drsv-lj@gov.si